<classify> SHIRIKA la Kimataifa la Mazingira WWF Tanzania limezindua kampeni yake ya upandaji wa miti zaidi ya 20,000 kwenye msitu wa Kazimzumbwi uliopo wilayani Kisarawe kwa kushirikiana na Mkuu wa Wilaya hiyo, Jokate Mwegelo.Uzinduzi huo ulifanyika kwenye msitu huo juzi na kuhudhuriwa na wadau wa mazingira wakiwamo wanakijiji, wanafunzi wa sekondari ya Pugu, wafanyakazi wa WWF pamoja na wafanyakazi wa idara ya misitu wilayani humo.Akizungumza wakati wa uzinduzi huo, Meneja wa Uhifadhi wa Misitu wa WWF, Simon Lugando alibainisha kuwa upandwaji wa miti kwa ajili ya kuutunza msitu huo ni sehemu ya maadhimisho ya siku ya mazingira inayoadhimishwa kila mwezi Machi.Alisema, WWF Tanzania imeguswa na changamoto za kimazingira zinazoukabili msitu huo ambapo awali walipanda miti, lakini ilishindwa kukua vizuri kutokana na shughuli za kibinadamu.Alisema, msitu huo una mchango mkubwa zaidi katika utunzaji wa hewa, ikiwa ni pamoja na mazingira kwa ujumla, lakini shughuli hizo za kibinadamu zimekuwa zikirudisha nyuma harakati za utunzaji wa msitu huo. Alisema kampeni hiyo ya upandaji wa miti kwenye msitu huo itamalizika Aprili ya mwaka huu huku akiwataka wananchi kushiriki kikamilifu katika kuhakikisha kuwa miti hiyo inakua vema na mwisho wa siku kuwa na msaada kwa jamii.Alisema: WWF ni mdau mkubwa wa mazingira na hii ni mara ya pili tunarejea msituni hapa kupanda miti, sisi tunawezesha utunzaji wa mazingira kwa njia mbalimbali, ikiwamo ya elimu na hata uwezeshaji kwa njia ya ushauri, lakini wananchi mnalo jukumu kubwa katika utunzaji huu wa mazingira.Inasikitisha kusikia kuwa baadhi ya wanakijiji walichoma moto msitu huu na kuathiri miti, wakati wakiwa kwenye harakati zao za kuwinda au hata kwa ajili ya kupata mkaa, hii sio sawa na lazima tuitokomeze hali hii. Kwa upande wake, Mkuu wa wilaya hiyo, Jokate alikemea watu wanaouza maeneo ya msitu huo kwa kisingizio kuwa wameruhusiwa na serikali. Alisema, nawataka wale wanaoathiri msitu huu na tena wengine kwa kufanya shughuli zao za kibinadamu licha ya kujua fika kuwa wanaharibu mazingira waache mara moja. Kwa upande wake, mkazi wa eneo la nje kidogo ya msitu huo, Hassan Tupa aliitaka serikali kuongeza ulinzi zaidi katika kuwakamata matapeli wanaouza maeneo ya ndani ya msitu huo kwa kuwa wamekuwa wakiongezeka kila kukicha na kuwadhulumu wananchi.  <topic>: KITAIFA 